Yesus arye ayupu nyabukop ura,
Yeriko mutuku batakuka ‘Yerusalem mutuku binamap’ tenen,
Yesus ap,
el mapu ap,
bisik mapnin balamik.
Bisik mapranin balamika ani,
asik dolamik asik si ara,
Betania asik ap,
Betfage asik ap mapnin balamika,
ani Zaitun mutuku dup welepnuyik talak ara,
el mapu bitinye nang ati nyabuk.
“Ortam mutuku birumunce,
asik dolamikcak anyuk birumunye talak ara,
keledai basam mitik ning kirikdeipmacak eipdumunye ura,
tapu kirikdongomica ara lobuka,
el ngang kirikuka boyanururume.
Amitik keledai basam ara,
ninye bukuka kum balamikirye,
anyuk weilamice keledai basam dobuka boyanururume.
Winirumunya ak,
yuk nang eipsikirye,
‘Yata ati wininmarum do?’
nyabuka asipdesicop ura,
anggunce tamubuka nyapnamrurume.
‘Nun ni Yesus patapmala ati,
bobiname,’
nyapnamrurume,”
Yesus arye abitinye nang ati nyabuk.
Nyabuk ura,
asik dolamik noutam birikce,
Yesus arye,
“Winipnamale,
aning eipnamarurume,”
nyapmok touk anirya winibuk.
Mitik keledai basam kirikdeipmeka eprikce,
binuka lolorik ura,
akeledai basam deiyok nang arye nyabik.
“Amitik keledai basam lolonmaruma ara,
yata ati do?”
nyabuka asipdeyik.
Asipdeyik ura,
sikce “Nun ni kopropa Yesus patapmala atia,”
nyaprik.
Nyaprika ati,
atikmek nang arye mangkau kibukik ura,
sikce lobuka bobirik.
Lobuka bobanmarik ani,
Yesus dam bobirik ura,
sik nong deice ongon butum kwiribuka keledai basam balye deice yangabuka deibik ura,
Yesus adeice bukukop ura bobiyuk.
Yesus ara Yerusalem mutuku bisik keledai deice bukuka banmok ura,
ton nang ara,
‘Yesus si erepnuyap’ tenen,
winibiksik deice ongon butum kwiribuka Yesus yanibuka yanamokak yangabuka delinmek.
Yesus bisik banmokani,
Zaitun mutuku kolukuka bana ati,
bisik bokolanak biyuk talak ara,
Yesus ati diba tenebikce melibuka banmek nang nirya ara,
Yesus arye ninye winipman kumto fil weik dolamuk ura elilamika ati,
kanye deibuka Allah si erenmekce,
‘Yesus ara,
nun weik ninye deiyoknye Raja kipnamsil’ tenen,
ayupu weik arye nyanmek.
Ara,
Allah yupu laka nyalamik nang nabi nang minop arye sekamik yupu dobuka nyapra banmekce,
weik yupu nyanmek.
Nyanmek yupu ara ani.
“Allah el mikip ap,
el si ap deice arye yanmalanye,
ninye deiyoknye bira,
Allah weik arye meliplibuk,
telebuk unamle.
Anye bira weik mambulnye binya arye,
‘Im deice ara,
Allah ati si erena ap,
fia teleb una ap,
dirina weik ulina ap,
unamle’ tenen,
Allah moropmabe,”
nyabuka weik arye nyanmek.
Ayupu nyanmek ura,
sik Farisi nang kekebikce,
Yesus ati ayupu nyabik.
“Ance an ap melibuka yanganmak nang ara ayupu nyanmak ati,
weneplyame,”
nyabik.
Nyabik ura,
Yesus arye aFarisi nang ati tamubuka nyabuk.
“Ayanganmak nang arye tunimabicop ura,
talye aupmal keil ara yupu weik arye nyapnamake,”
nyabuk.
Yesus arye ayupu nyabukce,
bisik banmokani,
Yerusalem mutuku asik dolamik dam biyukop ura,
amutuku dipdeyukce,
bico ubuk ati,
engenmok deice arye ayupu nyabuk.
“Se,
anggun Yerusalem mutuku noutam ululum nango,
Allah ap,
ninye ap neika una ati,
ninye lyebuka teleb updeipmanto ning diba tenebuka kel kipmatumto ura,
Allah arye akunum lyepsutubuk,
anggunda,
kel bikmanto kum nang ululume.
Anggunce Allah ati,
bataklum ati,
Allah arye,
‘Anang kel bikicak’ tenen,
adeiyok ning akunum dungnupmasila ati,
ninye lyena deiyok ning kel kum bikmalume.
Anggunda bicoe,
aminyan talak ara,
anggun olyanamsiak nang arye,
anggun asik noutamak doplumce,
dana-dana doplum poka ara,
apoka buru tam arye,
yo ap,
keil ap,
tuku ap,
deipnin yanganmaca ani,
poka deice tam uplyop ura,
poka kaplibuka aik fum wekikirye opnamsiake.
Danatam babye,
danatam babye,
kalikuka unamaka ati,
anggunce yukak kum binmanto ubnaluma ati,
anggun olan nang arye oplopnamsiake.
Anggun opnamsiak talak ara,
anggun wisi ninye ap,
anggun mapu nirya ap,
yan bulbul talibuka tuku deice pouklopsice ura,
gisok cobuka kwisi yunga lubuka binamle.
Tonda anggun asik dolamlum keil nirya ara,
uluplobice ura,
yuk-yuk dabindaknamle.
Tonok babye,
ton nirya fia kum upnamle.
Ara ‘Allah arye aninye lyepnamne’ tenen,
lo aryamsuk talak ara,
kel bikna kumce talya ululuma ati nyapsine,”
Yesus arye Yerusalem ninye ati nyabuk.